### 18.    Beslutning om godkendelse af ledelsesmodel på [adresse] og Rørby Skole med høringssvar

**Åbent**

Sagsnr.: 326-2013-18034       J.nr.: 17.00.00           Dokumentnr.:
326-2016-433488

**Sagstype**

Beslutning.

**Resume og sagens baggrund**

I 2013 godkendte Kommunalbestyrelsen et projekt med fælles
skoleledelse på Rørby Skole og Nicoline Nørgaard. Der har nu været fælles ledelse
i tre år, og der lægges på baggrund af en evaluering af ordningen i 2015 og
erfaringerne fra det seneste år op til en beslutning om den fremtidige ledelse
af de to skoler fra skoleårets start 2017/2018.

Sagen beskriver tre scenarier for den fremtidige ledelse,
der har været sendt i høring: fortsættelse af fælles skoleledelse, selvstændig
skoleledelse på begge skoler eller fælles skoleledelse med afdelingsleder på
Rørby Skole.

Fire høringssvar anbefaler scenarie 2, selvstændig
skoleledelse på begge skoler, tre høringssvar anbefaler scenarie 3, fælles
skoleledelse med afdelingsleder på Rørby Skole, og et høringssvar støtter både
scenarie 2 og 3.

**Indstillinger**

Direktøren indstiller, at scenarie 3 godkendes med den
bemærkning, at der ikke oprettes fælles skolebestyrelse og MED-udvalg.

**Behandling**

Direktionen, Børn- og Familieudvalget, Økonomiudvalget og
Kommunalbestyrelsen.

**Sagsfremstilling**

I denne sag lægges der op til en beslutning om ledelsen af
Hvidebækskolen og Rørby Skole fra og med skoleåret 2017/2018 med udgangspunkt i
evalueringen fra 2015, erfaringerne fra det tredje år med fælles ledelse samt
de indkomne høringssvar efter høringsperioden.

Tre scenarier for den fremtidige ledelse af skolerne har
været sendt i høring: 1, fortsættelse af fælles skoleledelse, 2, selvstændig
ledelse på begge skoler, og 3, fælles skoleledelse med en afdelingsleder. De
tre scenarier kan læses i fuld længde sidst i denne sag.

*Høringssvar*

Der er indkommet 8 høringssvar. Hovedpointer fra
høringssvarene er kort beskrevet i nedenstående. Høringssvarene i deres fulde
længde kan læses i sagens bilag eller i en kortere version i den vedhæftede sammenskrivning
af høringssvarene.

Fire høringssvar anbefaler scenarie 2, selvstændig
skoleledelse på begge skoler, tre høringssvar anbefaler scenarie 3, fælles
skoleledelse med afdelingsleder på Rørby Skole, og et høringssvar støtter både
scenarie 2 og 3.

Anbefalingerne af scenarie 2, selvstændig skoleledelse på
begge skoler, begrundes blandt andet i, at en selvstændig skoleledelse står
stærkest i forhold til hurtige beslutningsgange i det daglige og i forhold til
enklere kommunikation til personale.

De høringssvar, der anbefaler scenarie 3, fælles
skoleledelse med afdelingsleder, lægger vægt på fordelene ved, at en
afdelingsleder vil have kendskab til begge skoler i forbindelse med implementering
af fælles tiltag og samarbejder.

I flere høringssvar gives udtryk for, at det tætte
samarbejde skolerne imellem kan og bør fastholdes uanset valg af ledelsesmodel.

Skolernes ledelse har ikke indgivet separat høringssvar, da
deres anbefalinger fremgår af evalueringen af pilotprojektet.  Det samlede
ledelsesteam på de to skoler anbefaler fælles ledelse med afdelingsleder på
Rørby Skole, blandt andet ud fra en vurdering af, at denne model vil sikre
bæredygtighed for Rørby Skole på længere sigt både fagligt og økonomisk. Dette
forventes også at give mulighed for at imødekomme medarbejdernes ønske om øget
ledelsestilstedeværelse på begge skoler.

Evalueringen af pilotprojektet kan læses i sagens bilag.

*Baggrund for forsøg med fælles skoleledelse*

Kommunalbestyrelsen godkendte i juni 2013 et toårigt
pilotprojekt med fælles skoleledelse på Rørby Skole og Nicoline Nørgaard.

Baggrunden var et ønske fra skolernes ledelse om, efter
konstituering af ledelsen fra [adresse] på [adresse], at optimere
anvendelsen af bl.a. skolens økonomiske og kompetencemæssige ressourcer.
Hensigten var også at styrke Rørby Skole og lokalsamfundet samt fastholde
arbejdspladser på skolen.

Det betyder, at der siden
skoleåret 2013 / 2014 har været fælles ledelse og et administrativt team, der
samarbejder omkring såvel driften som udviklingen af de to skoler. Der er
bevaret separate skolebestyrelser på skolerne.

Ordningen blev evalueret i efteråret 2015, hvor Børn- og
Familieudvalget besluttede, at den fælles ledelse skulle fortsætte endnu et år,
og at skolerne skulle arbejde målrettet med de forhold, som påpeges i
evalueringen. Udvalget begrundede fortsættelsen med, at det efter endnu et år
ville være muligt at se forsøget i sammenhæng med budgetaftalens
hensigtserklæring nr. 11, som skal arbejde med forskellige modeller på 0-18 års
området.

*Evaluering af projekt med fælles ledelse*

Projektet blev evalueret i 2015. Evalueringen i sin fulde
længde kan læses i sagens bilag.

Generelt viste evalueringen fra 2015, at ledelsen var overvejende
positiv over for den fælles skoleledelse, bl.a. begrundet i at der har været
mulighed for at optimere udnyttelsen af skolernes ressourcer i forhold til
drift og en større grad af faglig ledelsesmæssig sparring, samarbejde mellem
SFO-lederne samt mulighed for fælles pædagogisk udvikling på tværs af skolerne.

Ledelsen på skolerne har gennem det sidste år arbejdet med
de opmærksomhedspunkter, som evalueringen viste. Blandt andet viste
evalueringen et behov at styrke kommunikationen og ledelsestilstedeværelsen på
begge skoler.

Ligesom det fremgik af evalueringen i 2015, er det ledelsens
opfattelse, at den fælles ledelse er mest mærkbar for Rørby Skole og dens
medarbejdere. På [adresse] oplever medarbejderne ikke, at der er
umiddelbare gevinster af den fælles ledelse, mens medarbejderne på [adresse]
ser flere positive aspekter af denne ledelsesmodel.

Endvidere præsenterer evalueringen mulige bud på den
fremadrettede ledelsesmodel på skolerne i form af de tre scenarier, der er
præsenteret sidst i denne sag.

*Erfaringer fra det tredje år med fælles ledelse*

Der gøres opmærksom på, at erfaringerne fra det tredje år
bygger på ledelsesteamets erfaringer.

Ledelsesteamet gør klart, at der igennem de tre år i
pilotprojektet er sket en klar styrkelse af ledelsesteamet, og at SFO-lederne har
styrket det stærke samarbejde på tværs af skolerne.

I forhold til opmærksomhedspunkterne fra evalueringen i 2015
har skolelederne arbejdet med synligheden og tilstedeværelsen på [adresse],
hvor de nu er fast et par hele dage om ugen.

Nogle af de aspekter, de også har arbejdet videre med at
udvikle, er den fælles pædagogiske opstart på skolerne, 6. klasse-samarbejdet
samt fælles pedeller. Disse ting kan også fortsættes med en afdelingsleder
eller med selvstændig skoleledelse på hver skole. Dog danner den fælles
skoleledelse et naturligt grundlag for samarbejde om disse elementer.

Ledelsen oplever, at det primært er manglende tid, der er en
hindring for, at den fælles ledelse i sin nuværende form kan fungere optimalt
efter hensigten.

I forhold til samtænkning med bæredygtig udvikling af lokale
tilbud på 0-18 års området foreslår ledelsen, at der arbejdes mod en rullende
opstart fra Rørby Børnehave til Rørby Skole, Det kan være med til at sikre den
gode overgang til skolen og forventes at fastholde flere i den lokale skole.

Der har traditionelt været gode traditioner for, at Rørby
Skole samarbejder med lokalområdet og frivillige foreninger, men det opleves
som udfordrende at finde frivillige kræfter, der har tid til at deltage i
skoletiden.

Ledelsens vurdering er, at disse eksisterende og potentielle
tiltag ligger godt i tråd med principperne for at udvikle bæredygtige lokale
tilbud.

Opsummerende anbefaler det samlede ledelsesteam på de to skoler
fælles ledelse med afdelingsleder på Rørby Skole, blandt andet ud fra en
vurdering af, at denne model vil sikre bæredygtighed for Rørby Skole på længere
sigt både fagligt og økonomisk.  Dette forventes også at give mulighed for at
imødekomme medarbejdernes ønske om øget ledelsestilstedeværelse på begge
skoler.

En løsning med en afdelingsleder på fuld tid på [adresse]
vil have den konsekvens, at sekretæren på Rørby Skole skal gå ned i tid.

*Tre scenarier for ledelsesmodellen på [adresse] og
Hvidebækskolen*

I det nedenstående præsenteres tre mulige scenarier for den fremadrettede
ledelsesmodel på skolerne.

Scenarie 1. Fortsættelse af fælles skoleledelse

To selvstændige skoler med egne skolebestyrelser og
MED-udvalg. Fuldtids skoleleder og viceskoleleder samt mulighed for samarbejde
på administrativt niveau. Sekretær på fuld tid på [adresse]. Fastholdelse af
den oprindelige ressourcetildelingsmodel på hver skole.

Fordele: Økonomisk rationale bevares, mulighed for
optimering af undervisning og bygningsmasse. Mulighed for at udvikle
pædagogisk- og ledelsesmæssigt samarbejde mellem skolerne.

Ulemper: Krævende ledelsesmæssigt ift. to skoler, to
personalegrupper og to økonomier. Oplevelse af mindre tilstedeværelse fra
ledelsen på den enkelte skole.

Scenarie 2. Selvstændig ledelse på begge skoler

To matrikler med selvstændig ledelse, skolebestyrelse og
MED-udvalg på hver skole.

Der skal rekrutteres en skoleleder på Rørby Skole.
Skoleleder på Rørby Skole en del af tiden i undervisningen. Det samme gælder
for viceskoleleder på [adresse]. Modellen kræver en omstrukturering af de
personalemæssige ressourcer på begge skoler.

Fordele: muligvis oplevelse af mere ledelsestilstedeværelse
på skolerne. Skolelederne skal kun forholde sig til én skole.

Ulemper: Økonomisk rationale fra fælles skoleledelse
bortfalder. Skoleleder på Rørby Skole ikke fuld tid til ledelse.

Scenarie 3. Fælles skoleledelse med en afdelingsleder

Ansættelse af afdelingsleder på Rørby Skole, som bliver en
del af ledelsesteamet på [adresse]. Skoleleder samt viceskoleleder på
[adresse], afdelingsleder på Rørby Skole samt SFO-ledere på begge skoler.

Økonomien på de 2 skoler holdes adskilt, men sammentænkes i
forhold til pædagogiske tiltag, ansættelse af vikarer, pedelordning og lign.
Fælles skolebestyrelse er en mulighed.

Mulig besparelse i forhold til selvstændig skoleledelse
bevares på skolerne til pædagogiske tiltag og lign.

Fordele: Mulig oplevelse af mere ledelsestilstedeværelse på
skolerne. Faglig sparring for afdelingsleder på [adresse]
ledelsesteam på [adresse].

Ulemper: Ledere skal forholde sig til to skoler.

I både scenarie 1 og 3 anbefales, at der tages hensyn til de
anbefalinger omkring bl.a. øget kommunikation og en mere gennemsigtig ansvars-
og rollefordeling i det samlede ledelsesteam, som fremgår af interviewene med
de forskellige interessenter.

**Økonomiske konsekvenser**

Den nuværende model med fælles ledelse forventes at kunne
generere ca. 2-300.000 kr. årligt, der anvendes til ledelse eller til
pædagogiske tiltag eller andre udviklingsrelaterede aktiviteter for eleverne.

**Direktionens møde den 16.
januar 2017:**

Anbefales.

**Børn- og Familieudvalgets møde
den 31. januar 2017:**

Udvalget stemte om indstillingen:

For stemmer: Regitze Mikkelsen (V), Mimi Vestergaard
(V) og Liva Winther (V)

Imod stemmer: Gert Vestergaard (B), Paula Brandt (A),
Kristian Olesen (Ø) og Sanne Thomsen (O).

Derefter stemte udvalget om scenarie 2:

For stemmer: Gert Vestergaard (B), Paula Brandt (A),
Kristian Olesen (Ø) og Sanne Thomsen (O).

Imod stemmer:  Regitze Mikkelsen (V), Mimi Vestergaard
(V) og Liva Winther (V)

Udvalget anbefaler scenarie 2.

**Økonomiudvalgets møde den 8.
februar 2017:**

Anbefaler direktørens indstilling.

Villads Ravn, Ø, er imod, idet han ønsker scenarie
2.

**Bilag**

|  |  |
| --- | --- |
| Sammenskrivning af høringssvar\_Hvidebækskolen og Rørby Skole fælles skoleledelse | 326-2016-432169 |
| Evaluering af fælles skoleledelse på [adresse] og Hvidebækskolen.pdf | 326-2015-105223 |
| Høringssvar - BUPL Midtsjælland | 326-2016-430488 |
| Høringssvar - FOA Sjælland | 326-2016-429227 |
| Høringssvar - Kalundborg Lærerkreds | 326-2016-428636 |
| Høringssvar - Rørby Skole (skolebestyrelse) | 326-2016-428448 |
| Høringssvar - Hvidebækskolen (MED-udvalg) | 326-2016-428410 |
| Høringssvar - Nicoline Nørgaard (skolebestyrelse) | 326-2016-428423 |
| Høringssvar - Rørby Skole (MED-udvalg) | 326-2016-428411 |
| Høringssvar - Skolelederforeningen | 326-2016-417496 |